Kelb jista' jintrabat b'ċinga biss waqt il-mixjiet iżda ma jistax jintrabat u jitħalla marbut għal ħin twil Is-Segretarju Parlamentari għad-Drittijiet tal-Annimali, Clint Camilleri ħabbar li mil-lum ‘il quddiem sar illegali li persuna torbot kelb b’ċinga jew katina. Huwa spjega li din il-liġi sussidjarja kienet ibbażata fuq private-members-bill li kien ressaq id-Deputat Nazzjonalista Mario Galea lura fl-2016 Qal ukoll li apparti minn hekk, il-maġġoranza tal-pajjiżi membri tal-Unjoni Ewropea jqisu dan bħala moħqrija fuq l-annimali. Ovvjament, kelb jista’ jinħareġ b’ċinga għal mixjiet jew inkella jinżamm biha waqt proċeduri veterinarji. Il-liġi tisħaq li l-klieb iħobbu jkunu mal-bniedem u annimali oħra u għalhekk se jkun illegali wkoll li kelb jinżamm imsakkar għal ħin twil waħdu għax dan jista’ jwassal  biex il-kelb jiżviluppa problemi ta’ saħħa fiżika u anke psikoloġiċi. Apparti minn hekk, l-istess liġi tistipola li kullari mhux adegwati wkoll se jkunu meqjusa bħala moħqrija fuq l-annimali għax jistgħu jweġġgħu u jagħmlu ħsara lill-kelb.